C 184/14
EL
Επίσημη Εφημερίδα της Ευρωπαϊκής Ένωσης
25.5.2023
1.9.
Προκειμένου να αποκτήσουν οι εργαζόμενοι, τόσο οι νεότεροι όσο και οι μεγαλύτεροι, τις κατάλληλες δεξιότητες για τη διαχείριση της καινοτομίας που επιφέρει η πράσινη μετάβαση, η ΕΟΚΕ πιστεύει ότι είναι σημαντικό να πραγματοποιηθούν επενδύσεις στη μάθηση στον χώρο εργασίας και να προωθηθούν η κατάρτιση στον χώρο εργασίας καθώς και τα ποιοτικά προγράμματα πρακτικής άσκησης και μαθητείας που μπορούν να δημιουργήσουν έναν ενάρετο διάλογο όσον αφορά τις ανάγκες της αγοράς και τις ατομικές δεξιότητες των νέων.
Ο κοινωνικός διάλογος και οι συλλογικές διαπραγματεύσεις μπορούν, εν προκειμένω, να διαδραματίσουν καίριο ρόλο.
1.10. Η ΕΟΚΕ θεωρεί απαραίτητο να υπάρχουν ολιστικές πολιτικές κατάρτισης που ενσωματώνονται στις βιομηχανικές πολιτικές, συντονίζονται με άλλες αναπτυξιακές στρατηγικές και σχεδιάζονται λεπτομερώς σε εδαφικό και τοπικό επίπεδο, σε στενή συνεργασία με τους κοινωνικούς εταίρους, ώστε να διασφαλιστεί ότι η πράσινη μετάβαση είναι μια δίκαιη μετάβαση που δεν αφήνει κανέναν στο περιθώριο. 1.11.
Προκειμένου να διασφαλιστεί η επαρκής συμμετοχή των γυναικών σε τομείς που συνδέονται με την πράσινη μετάβαση, η ΕΟΚΕ πιστεύει ότι η ισότητα των φύλων πρέπει να αποτελέσει αναπόσπαστο μέρος της πράσινης μετάβασης.
Τα κράτη μέλη θα πρέπει να επενδύσουν περισσότερους πόρους στον σχολικό επαγγελματικό προσανατολισμό των νέων και στην παροχή στήριξης ώστε να ενταχθούν στην εργασία μέσω αποτελεσματικών δημόσιων υπηρεσιών απασχόλησης που συνδέονται επαρκώς με τον παραγωγικό ιστό της εκάστοτε χώρας. 1.12.
Οι νέοι επιχειρηματίες μπορούν να διαδραματίσουν σημαντικό ρόλο στην ανάπτυξη της καινοτομίας, μεταξύ άλλων στον τομέα της πράσινης μετάβασης.
Η ΕΟΚΕ πιστεύει ότι οι νέοι αυτοί πρέπει να ενθαρρυνθούν μέσω της παροχής ειδικής κατάρτισης και στήριξης καινοτόμων έργων, καθώς και μέσω της εξασφάλισης επαρκούς χρηματοδοτικής στήριξης.
1.13. Προκειμένου να διασφαλιστεί ότι η πράσινη μετάβαση αποτελεί επίσης δίκαιη μετάβαση και ότι αποφεύγεται το κλείσιμο εταιρειών με επακόλουθες απώλειες θέσεων εργασίας, η ΕΟΚΕ θεωρεί ότι τα κράτη μέλη πρέπει πρωτίστως να επενδύσουν σημαντικούς πόρους, ξεκινώντας από τους πόρους των εθνικών σχεδίων ανάκαμψης και ανθεκτικότητας, στη στήριξη των επιχειρήσεων που αναγκάζονται να αναδιαρθρωθούν, στην αναδιάταξη των απολυμένων εργαζομένων και στη στήριξη των επιχειρηματιών, ιδίως των νέων επιχειρηματιών, που προτίθενται να επενδύσουν σε πράσινες επιχειρήσεις. 2.
Ιστορικό της γνωμοδότησης 2.1.
Η παρούσα διερευνητική γνωμοδότηση ζητήθηκε από τη σουηδική Προεδρία του Συμβουλίου της ΕΕ προκειμένου να διερευνηθεί η συμβολή των νέων στην πράσινη μετάβαση.
2.2. Η «πράσινη μετάβαση» αναφέρεται στη μετάβαση της οικονομίας και της κοινωνίας της ΕΕ προς την επίτευξη κλιματικών και περιβαλλοντικών στόχων κυρίως μέσω πολιτικών και επενδύσεων, σύμφωνα με το ευρωπαϊκό νομοθέτημα για το κλίμα —το οποίο ορίζει την υποχρέωση επίτευξης κλιματικής ουδετερότητας έως το 2050—, την Ευρωπαϊκή Πράσινη Συμφωνία και τη συμφωνία του Παρισιού, διασφαλίζοντας ότι η μετάβαση είναι δίκαιη και χωρίς αποκλεισμούς για όλους. 2.3.
Ενόψει αυτών των μεγάλων προκλήσεων, είναι σημαντικό να σημειωθεί ότι ακριβώς η νέα γενιά είναι η πλέον ευαισθητοποιημένη και έχει επίγνωση της ανάγκης ανάληψης δράσης για την επίτευξη περιβαλλοντικής βιωσιμότητας.
Πράγματι, εάν υπάρχει σήμερα ένα ζήτημα που μπορεί να δημιουργήσει έναν ενάρετο δεσμό μεταξύ της ευαισθησίας και των αξιών των νέων και των ανοικτών ζητημάτων της εποχής μας, με υψηλό δυναμικό καινοτομίας όσον αφορά τα μοντέλα παραγωγής και κατανάλωσης, είναι αυτό του περιβάλλοντος, της προαγωγής της υγείας και της διαφύλαξης της βιοποικιλότητας του πλανήτη. 2.4.
Τα τελευταία χρόνια, η δράση για το κλίμα έχει κινητοποιήσει μεγάλο αριθμό νέων σε ολόκληρη την Ευρώπη και πολλά περιβαλλοντικά και κοινωνικά κινήματα έχουν αναπτυχθεί σε τοπικό, εθνικό και ευρωπαϊκό επίπεδο, αποτελούμενα από νέους που διαδηλώνουν και απαιτούν απτά μέτρα από τις κυβερνήσεις και τους υπεύθυνους χάραξης πολιτικής για την προστασία του περιβάλλοντος και την επίτευξη κλιματικής ουδετερότητας. 2.5.
Το 2022 ανακηρύχθηκε ευρωπαϊκό έτος Νεολαίας, όχι μόνο για να γιορτάσουμε και να στηρίξουμε τους νέους, τη γενιά που έχει πληγεί περισσότερο από την πανδημία, με την ενστάλαξη ελπίδας, δύναμης και πίστης στο μέλλον, αλλά και για να αναδείξουμε πώς η πράσινη και η ψηφιακή μετάβαση προσφέρουν νέες προοπτικές και ευκαιρίες. 3.
Συμμετοχή των νέων στην πράσινη μετάβαση 3.1.
Προκειμένου να επιτευχθεί μια δίκαιη πράσινη μετάβαση, είναι απαραίτητη η εφαρμογή της Ατζέντας του 2030 για τη Βιώσιμη Ανάπτυξη των Ηνωμένων Εθνών και των 17 Στόχων Βιώσιμης Ανάπτυξης (ΣΒΑ) της εν λόγω ατζέντας μέσω της Ευρωπαϊκής Πράσινης Συμφωνίας, μεταξύ άλλων με την εφαρμογή ενός νέου μοντέλου διακυβέρνησης που θα είναι πιο συμπεριληπτικό και ικανό να προωθεί την ενεργό συμμετοχή των νέων στις διαδικασίες λήψης αποφάσεων. 3.2.
Οι αποφάσεις που λαμβάνουν σήμερα οι πολιτικοί ηγέτες σχετικά με την κλιματική αλλαγή και άλλα περιβαλλοντικά ζητήματα θα έχουν επιπτώσεις κυρίως στις νέες και τις μελλοντικές γενιές.
Οι νέοι έχουν δικαίωμα να έχουν λόγο για τα ζητήματα που τους αφορούν, όπως αναφέρεται στην Ατζέντα του 2030, η οποία αναγνωρίζει τους νέους ως «καθοριστικούς παράγοντες αλλαγής» στο πλαίσιο των ΣΒΑ της.